༠༠༠༠བརྡ་ཡིགཟབ་གསང་མཁའ་འགྲོའི་སྙིང་ཐིག་ལས༔བླ་མ་ཞི་ཁྲོ་འདུས་པའི་དབང་ཆོག་
ཡེ་ཤེས་རྒྱ་མཚོ་བཞུགས་སོ༔
༠༠༠༠བརྡ་ཡིག༣༨༨ན་མོ་གུ་རུ་པདྨ་ཀ་ར་ཡེ༔བདག་འདྲ་པདྨ་འབྱུང་གནས་ངས༔སྐལ་ལྡན་ལས་ཅན་སྨིན་གྲོལ་ཕྱིར༔ཞི་ཁྲོ་དགོངས་པ་འདུས་པ་ཡི༔དབང་ཆོག་ཡེ་ཤེས་རྒྱ་མཚོ་བསྟན༔དེ་ཡི་ལག་ལེན་རིམ་པ་ལ༔གནས་བཟང་འཚེ་བྲལ་སྐྱིད་ཚལ་དུ༔དཀྱིལ་འཁོར་བཀོད་ལེགས་སྤྱི་ལྟར་བྱ༔དབང་ཆས་གཞུང་བཞིན་ལེགས་གྲུབ་ནས༔སྒྲུབ་པ་བསྐྱར་ཞིང་ལྟས་བྱུང་མཐར༔དད་དམ་ལྡན་པའི་བུ་སློབ་ལ༔ཁྲུས་བྱས་བགེགས་བསྐྲད་སྲུང་འཁོར་བསྒོམ༔སྐྱབས་སེམས་འབོག་ནས་སློབ་བུ་ཡིས༔དད་གུས་གདུང་བས་ཐལ་མོ་སྦྱར༔འདི་ལྟར་གསོལ་བ་གདབ་པར་བྱ༔ཀྱཻ༔དུས་གསུམ་རྒྱལ་བའི་སྤྱི་གཟུགས་མཆོག༔བླ་མ་རྡོ་རྗེ་འཛིན་ཁྱོད་ཀྱིས༔བདག་ཅག་སྐལ་ལྡན་བུ་རྣམས་ལ༔རྒྱལ་བ་ཞི་ཁྲོ་རབ་འབྱམས་ཀྱི༔དབང་མཆོག་ཡོངས་རྫོགས་བསྐུར་དུ་གསོལ༔ལན་གསུམ་བསྐྱར་ནས་གསོལ་བ་བཏབ༔དེ་ནས་རྡོ་རྗེ་སློབ་དཔོན་གྱིས༔ཀྱེ་ཧོ་སྐལ་ལྡན་བུ་རྣམས་ལེགས་པར་ཉོན༔མི་ཡི་ལུས་རྟེན་ཐོབ་པ་གྲངས་མང་ཡང་༔དལ་འབྱོར་རིན་ཆེན་ཐོབ་པ་ཉིན་སྐར་ཙམ༔ཁྱད་པར་གསང་སྔགས་རྡོ་རྗེའི་ཐེག་པ་དང་༔འཕྲད་པ་ཨུ་དུམ་ཝ་རའི་མེ་ཏོག་བཞིན༔དཀོན་པར་ཤེས་ཏེ་དམ་ཚིག་སྲུང་ནུས་ན༔བདག་གིས་ཁྱོད་ཉིད་དབང་གིས་སྨིན་པར་བགྱི༔དེ་ནས་དམ་ཆུ་སྦྱིན་པ་ནི༔ཧོཿའདི་ནི་དམ་ཚིག་རྡོ་རྗེའི་ཆུ༔དུས་གསུམ་རྒྱལ་བའི་སྲོག་ཐིག་སྟེ༔བསྲུང་ན་ཚེ་འདིར་མངོན་སངས་རྒྱས༔ཉམས་ན་དམྱལ་བར་ལྟུང་ཏ་རེ༔དེ་བས་དམ་ཚིག་རྟག་ཏུ་སྲུངས༔ས་མ་ཡ་ན་ར་ཀན༔ཅེས་བསྐྱལ་ལོ༔དེ་ནས་སློབ་མ་ལྷར་བསྐྱེད་པ་ནི༔མ་དག་པ་ལས་ཀྱི་བསྐལ་པ་ཆོས་ཉིད་དུ་བཤིགས་ཏེ༔ཨོཾ་མ་ཧཱ་ཤུ་ནྱ་ཏཱ་སོགས་གཟུང་འཛིན་གཉིས་བསྡུས་ཀྱི་ཆོས་ཐམས་ཅད་སྟོང་པ་ཉིད་དུ་གྱུར༔སྟོང་པའི་ངང་ལས་ནམ་མཁའ་ལ་འཇའ་ཚོན་ཤར་བ་བཞིན་དུ༔གཞུང་གི་ལྷ་བསྐྱེད་ལ་འཇུག་པའམ་ཡང་ན༔རིག་པ་རྒྱུ་ཡི་ཡི་གེ་ཧྲཱིཿཡིག་དཀར་པོ་ལས་འོད་འཕྲོས་པས་བདེ་ཆེན་པདྨ་འོད་ཀྱི་ཞིང་ཁམས་དང་གཞལ་ཡས་ཁང་ཚད་དང་མཚན་ཉིད་ཡོངས་སུ་རྫོགས་པའི་དབུས་སུ་མ་ཆགས་པདྨ་དང་ཉི་ཟླའི་གདན་གྱི་སྟེང་དུ་ཧྲཱིཿཡིག་ཡོངས་སུ་གྱུར་པ་ལས་སློབ་མ་དེ་ཉིད་རྒྱལ་དབང་པདྨ་འབྱུང་གནས་སྐུ་མདོག་དཀར་དམར་མཚན་དང་དཔེ་བྱད་ཀྱིས་བརྒྱན་པ་སྣང་སྲིད་ཟིལ་གནོན་གྱི་ཆ་བྱད་ཅན་དུ་གསལ་བའི་ཐུགས་ཀར་ཞི་བ་བཞི་ཅུ་རྩ་གཉིས༔མགྲིན་པར་རིག་འཛིན་གྱི་ལྷ་ཚོགས༔སྤྱི་བོར་ཁྲག་འཐུང་འབར་བ་ལྔ་བཅུ་རྩ་བརྒྱད་ཀྱི་ལྷ་ཚོགས་ཐམས་ཅད་རྒྱ་མཚོ་ལ་གཟའ་སྐར་བཀྲ་བ་བཞིན་དུ་གསལ་བའི་གནས་གསུམ་རྡོ་རྗེའི་སྙིང་པོ་ལས་འོད་འཕྲོས་པས་བདེ་ཆེན་པདྨ་འོད་ཀྱི་ཞིང་ཁམས་ལ་སོགས་པ་ཕྱོགས་བཅུའི་ཞིང་ཁམས་རབ་འབྱམས་ཐམས་ཅད་ནས་གུ་རུ་རྩ་གསུམ་རྒྱལ་བ་ཞི་ཁྲོ་རབ་འབྱམས་ཀྱི་ལྷ་ཚོགས་ཐམས་ཅད་རྒྱ་མཚོ་ལ་ཁ་ཆར་བབ་པ་བཞིན་དུ་སྤྱན་དྲངས་ལ་བསྟིམ་མོ༔སྤྱན་འདྲེན་གཞུང་ལྟར་བྱས་ལ་དབབ༔ཏིཥྛ་བཛྲ་གྱིས་བརྟན་པར་བྱ༔དེ་ནས་མེ་ཏོག་འཐོར་བ་ནི༔ཧཱུྃ༔སློབ་མའི་རིག་པའི་མེ་ཏོག་འདི༔ཚེ་རབས་སྔོན་ནས་ལས་འབྲེལ་བའི༔ཡི་དམ་ལྷ་འབབ་པར་ཤོག༔པུཥྤེ་པྲ་ཏཱིཙྪ་སྭཱ་ཧཱ༔དེ་ནས་མིག་དར་བསལ་བ་ནི༔ཧཱུྃ༔སྐུ་དང་ཡེ་ཤེས་སྒྲིབ་བྱེད་ཀྱི༔སྒྲིབ་གཉིས་བག་ཆགས་ལིང་ཏོག་ནི༔ཡེ་ཤེས་གསེར་གྱི་ཐུར་མས་བསལ༔ཇི་ལྟ་ཇི་སྙེད་ཡེ་ཤེས་ཀྱི༔སྐུ་དང་ཡེ་ཤེས་མངོན་གྱུར་ཤོག༔ཛྙཱ་ན་ཙཀྵུ་པྲ་ཝེ་ཤ་ཡ་ཕཊ༔ཅེས་བརྗོད་པས་རང་སྣང་ཡེ་ཤེས་ཀྱི་དཀྱིལ་འཁོར་དང་རང་ཞལ་མཇལ་ཏེ་རང་ངོ་འཕྲོད་པར་གྱུར༔མཎྜལ་ཕུལ༔དེ་ནས་བུམ་པ་ཐོགས་ལ༔ཧཱུྃ༔རིན་ཆེན་བུམ་པ་གཞལ་ཡས་ཁང་༔ལྷུན་གྲུབ་སྐུ་དང་ཡེ་ཤེས་ཀྱི༔རོལ་པ་ཆེན་པོའི་སྒྱུ་འཕྲུལ་ལས༔རྒྱལ་བ་ཞི་ཁྲོ་རབ་འབྱམས་ཀྱི༔རྟེན་དང་བརྟེན་པའི་དཀྱིལ་འཁོར་རྫོགས༔སྐལ་ལྡན་ཁྱོད་ལ་དབང་བསྐུར་བས༔ལུས་ཀྱི་སྒྲིབ་པ་ཀུན་དག་ནས༔བུམ་པ་སྐུ་ཡི་དབང་ཐོབ་སྟེ༔སྤྲུལ་སྐུའི་གོ་འཕང་མངོན་གྱུར་ཤོག༔རྩ་སྔགས་མཐར༔ཀཱ་ཡ་ཨ་བྷི་ཥིཉྩ་ཨོཾ༔དེ་ནས་པདྨ་འབྱུང་གནས་ཀྱི་སྐུ་ཐོགས་ལ༔ཧཱུྃ༔དུས་གསུམ་སངས་རྒྱས་ཐམས་ཅད་ཀྱི༔ཕྲིན་ལས་གཅིག་བསྡུས་ངོ་བོ་ཉིད༔གང་འདུལ་ཐབས་ཀྱི་འགྲོ་དོན་མཛད༔པདྨ་འབྱུང་གནས་དབང་བསྐུར་རོ༔རིག་འཛིན་རྒྱ་མཚོའི་དབང་ཐོབ་ཤོག༔རྩ་སྔགས་མཐར༔ཀཱ་ཡ༴དེ་ནས་ཀུན་བཟང་ཡབ་ཡུམ་གྱི་སྐུ་ཐོགས་ལ༔ཧཱུྃ༔སྐལ་ལྡན་རིགས་ཀྱི་བུ་ཁྱོད་ལ༔ཀུན་བཟང་ཡབ་ཡུམ་དབང་བསྐུར་བས༔ཀུན་གཞིའི་ཆོས་ཁམས་གནས་དག་ནས༔ཆོས་སྐུ་རབ་འབྱམས་དབང་ཐོབ་ཤོག༔དྷརྨ་ཀཱ་ཡ་ཨ༴དེ་ནས་རྣམ་སྣང་ཡབ་ཡུམ་གྱི་སྐུ་གཏད་ལ༔ཧཱུྃ༔སྐལ་ལྡན་རིགས་ཀྱི་བུ་ཁྱོད་ལ༔རྣམ་སྣང་ཡབ་ཡུམ་དབང་བསྐུར་རོ༔གཟུགས་ཕུང་གཏི་མུག་གནས་དག་ནས༔ཆོས་དབྱིངས་ཡེ་ཤེས་དབང་ཐོབ་ཤོག༔ཨོཾ་བུདྡྷ་དྷ་ར་ན་ཨ༔དེ་ནས་རྡོར་སེམས་ཡབ་ཡུམ་གྱི་སྐུ་གཏད་ལ༔ཧཱུྃ༔སྐལ་ལྡན་རིགས་ཀྱི་བུ་ཁྱོད་ལ༔རྡོར་སེམས་ཡབ་ཡུམ་དབང་བསྐུར་བས༔རྣམ་ཤེས་ཞེ་སྡང་གནས་དག་ནས༔མེ་ལོང་ཡེ་ཤེས་དབང་ཐོབ་ཤོག༔ཧཱུྃ་བཛྲ་དྷ་ར་ན་ཨ༴དེ་ནས་རིན་འབྱུང་ཡབ་ཡུམ་གྱི་སྐུ་གཏད་ལ༔ཧཱུྃ༔སྐལ་ལྡན་རིགས་ཀྱི་བུ་ཁྱོད་ལ༔རིན་འབྱུང་ཡབ་ཡུམ་དབང་བསྐུར་བས༔ཚོར་ཕུང་ང་རྒྱལ་གནས་དག་ནས༔མཉམ་ཉིད་ཡེ་ཤེས་དབང་ཐོབ་ཤོག༔སྭཱ་རཏྣ་དྷ་ར་ན་ཨ༴དེ་ནས་སྣང་མཐའ་ཡབ་ཡུམ་གྱི་སྐུ་གཏད་ལ༔ཧཱུྃ༔སྐལ་ལྡན་རིགས་ཀྱི་བུ་ཁྱོད་ལ༔སྣང་མཐའ་ཡབ་ཡུམ་དབང་བསྐུར་བས༔འདུ་ཤེས་འདོད་ཆགས་གནས་དག་ནས༔སོར་རྟོག་ཡེ་ཤེས་དབང་ཐོབ་ཤོག༔ཨཱཾ་པདྨ་དྷ་ར་ན་ཨ༴དེ་ནས་དོན་གྲུབ་ཡབ་ཡུམ་གྱི་སྐུ་གཏད་ལ༔ཧཱུྃ༔སྐལ་ལྡན་རིགས་ཀྱི་བུ་ཁྱོད་ལ༔དོན་གྲུབ་ཡབ་ཡུམ་དབང་བསྐུར་བས༔འདུ་བྱེད་ཕྲག་དོག་གནས་དག་ནས༔བྱ་གྲུབ་ཡེ་ཤེས་དབང་ཐོབ་ཤོག༔ཧཱ་ཀརྨ་དྷ་ར་ན་ཨ་བྷི་ཥིཉྩ་ཨཱཿདེ་ནས་སེམས་དཔའ་བརྒྱད་ཀྱི་སྐུ་གཏད་ལ༔ཧཱུྃ༔སྐལ་ལྡན་རིགས་ཀྱི་བུ་ཁྱོད་ལ༔སེམས་དཔའ་བརྒྱད་ཀྱི་དབང་བསྐུར་བས༔ཚོགས་བརྒྱད་རྟོག་པ་གནས་དག་ནས༔སེམས་དཔའ་རབ་འབྱམས་དབང་ཐོབ་ཤོག༔སཾ་བྷྱོ་ཀཱ་ཡ་ཨ༴དེ་ནས་སེམས་མ་བརྒྱད་ཀྱི་སྐུ་གཏད་ལ༔ཧཱུྃ༔སྐལ་ལྡན་རིགས་ཀྱི་བུ་ཁྱོད་ལ༔སེམས་མ་བརྒྱད་ཀྱི་དབང་བསྐུར་བས༔ཡུལ་བརྒྱད་མ་སྤངས་རང་གྲོལ་ནས༔སེམས་མ་རབ་འབྱམས་དབང་ཐོབ་ཤོག༔སཾ་བྷྱོ་ཀཱ་ཡ་ཨ༴དེ་ནས་ཐུབ་ཆེན་དྲུག་གི་སྐུ་གཏད་ལ༔ཧཱུྃ༔སྐལ་ལྡན་རིགས་ཀྱི་བུ་ཁྱོད་ལ༔ཐུབ་ཆེན་དྲུག་གི་དབང་བསྐུར་བས༔ཉོན་དྲུག་མ་སྤངས་རང་གྲོལ་ནས༔ཡེ་ཤེས་དྲུག་གི་དབང་ཐོབ་ཤོག༔ནིརྨ་ཀཱ་ཡ་ཨ༴དེ་ནས་སྒོ་བ་བཞིའི་སྐུ་གཏད་ལ༔ཧཱུྃ༔སྐལ་ལྡན་རིགས་ཀྱི་བུ་ཁྱོད་ལ༔སྒོ་བ་སྒོ་མའི་དབང་བསྐུར་བས༔རྟག་ཆད་མུ་བཞི་གནས་དག་ནས༔ཕྲིན་ལས་རྣམ་བཞིའི་དབང་ཐོབ་ཤོག༔ཛཿཧཱུྃ་བཾ་ཧོཿཨ༴དེ་ནས་རིག་འཛིན་རྣམ་བཞིའི་སྐུ་གཏད་ལ༔ཧཱུྃ༔སྐལ་ལྡན་རིགས་ཀྱི་བུ་ཁྱོད་ལ༔རིག་འཛིན་རྣམ་བཞིའི་དབང་བསྐུར་བས༔སྐུ་དང་ཡེ་ཤེས་མངོན་གྱུར་ཏེ༔གཞོན་ནུ་བུམ་སྐུའི་དབང་ཐོབ་ཤོག༔སརྦ་མ་ཧཱ་གུ་རུ་བཱིཧྱ་དྷཱ་ར་ཨ་བྷི་ཥིཉྩ་ཨཱཿདེ་ནས་ཆེ་མཆོག་ཡབ་ཡུམ་གྱི་སྐུ་གཏད་ལ༔ཧཱུྃ༔སྐལ་ལྡན་རིགས་ཀྱི་བུ་རྣམས་ལ༔ཆེ་མཆོག་ཡབ་ཡུམ་དབང་བསྐུར་བས༔གཟུང་འཛིན་རྟོག་པ་རང་གྲོལ་ཏེ༔ཧེ་རུ་ཀ་དཔལ་མངོན་གྱུར་ཤོག༔མ་ཧཱ་ཀྲོ་དྷ་ཤྲཱི་ཧེ་རུ་ཀ་ཨ་བྷི་ཥིཉྩ་ཨཱ༔དེ་ནས་ཁྲག་འཐུང་རིག་ལྔའི་སྐུ་གཏད་ལ༔ཧཱུྃ༔སྐལ་ལྡན་རིགས་ཀྱི་བུ་རྣམས་ལ༔ཁྲག་འཐུང་རིགས་ལྔའི་དབང་བསྐུར་བས༔རིག་རྩལ་ཧེ་རུ་ཀ་ཡི་སྐུར༔རང་གྲོལ་ཆེན་པོའི་དབང་ཐོབ་ཤོག༔བུདྡྷ་བཛྲ་རཏྣ་པདྨ་ཀརྨ་ཤྲཱི་ཧེ་རུ་ཀ་ཨ༴དེ་ནས་དབྱིངས་ཕྱུག་ཡུམ་ལྔའི་སྐུ་གཏད་ལ༔ཧཱུྃ༔སྐལ་ལྡན་རིགས་ཀྱི་བུ་ཁྱོད་ལ༔དབྱིངས་ཕྱུག་ཡུམ་ལྔའི་དབང་བསྐུར་བས༔འབྱུང་ཁམས་མ་སྤང་གནས་དག་སྟེ༔ཀྲོ་ཏི་ཡུམ་ལྔའི་དབང་ཐོབ་ཤོག༔མཱུཾ་ལཱཾ་མཱཾ་པཱཾ་ཏཱཾ་ཨ༴དེ་ནས་ཀོ་སེང་བཅུ་དྲུག་གི་སྐུ་གཏད་ལ༔ཧཱུྃ༔སྐལ་ལྡན་རིགས་ཀྱི་བུ་རྣམས་ལ༔ཀོའུ་རི་སེང་ཧའི་དབང་བསྐུར་བས༔ཚོགས་ཡུལ་རིག་རྩལ་ཀོ་སེང་དང་༔གཉིས་མེད་རྟོགས་པའི་དབང་ཐོབ་ཤོག༔ཧ་ཧེ་ཨ་བྷི་ཥིཉྩ་ཨཱཿདེ་ནས་དབང་ཕྱུག་སྒོ་མ་དང་བཅས་པའི་སྐུ་གཏད་ལ༔ཧཱུྃ༔སྐལ་ལྡན་རིགས་ཀྱི་བུ་རྣམས་ལ༔དབང་ཕྱུག་ཉེར་བརྒྱད་དབང་བསྐུར་བས༔ཉོན་མོངས་མ་སྤང་རང་གྲོལ་དུ༔དབང་ཕྱུག་སྒོ་མའི་དབང་ཐོབ་ཤོག༔བྷྱོ་བྷྱོ་ཨ་བྷི་ཥིཉྩ་ཨཱཿདེ་ནས་གུ་རུ་མཚན་བརྒྱད་ཀྱི་སྐུ་གཏད་ལ༔ཧཱུྃ༔སྐལ་ལྡན་རིགས་ཀྱི་བུ་རྣམས་ལ༔རིག་འཛིན་བརྒྱད་ཀྱི་དབང་བསྐུར་བས༔སྒྲུབ་སྡེ་བརྒྱད་ཀྱི་དབང་ཐོབ་ནས༔ཕྲིན་ལས་རབ་འབྱམས་དབང་ཐོབ་ཤོག༔སརྦ་མ་ཧཱ་གུ་རུ་ཨ་བྷི་ཥིཉྩ་ཨཱཿདེ་ནས་གསང་དབང་བསྐུར་བ་ནི༔ཧཱུྃ༔བྷནྡྷ་བདུད་རྩི་དམ་རྫས་དང་༔ཨ་ལི་ཀ་ལི་རང་བྱུང་སྒྲ༔སྐལ་ལྡན་ཁྱོད་ཀྱི་ངག་ཏུ་བླུད༔ངག་སྒྲིབ་དག་ནས་གསང་དབང་ཐོབ༔ལོངས་སྤྱོད་རྫོགས་སྐུ་མངོན་གྱུར་ཤོག༔རྩ་སྔགས་མཐར༔ཝཱཀ་ཨ་བྷི་ཥིཉྩ་ཨཱ༔དེ་ནས་ཤེར་དབང་བསྐུར་བ་ནི༔ཧཱུྃ༔ཐབས་ཤེས་རྡོ་རྗེ་དྲིལ་བུ་འདི༔སྐལ་ལྡན་ཁྱོད་ཀྱི་ལག་ཏུ་གཏད༔ཡིད་སྒྲིབ་དག་ནས་ཤེར་དབང་ཐོབ༔ཆོས་ཀྱི་སྐུ་རུ་སངས་རྒྱས་ཤོག༔རྩ་སྔགས་མཐར༔ཙིཏྟ་ཨ་བྷི་ཥིཉྩ་ཧཱུྃ༔དེ་ནས་ཚིག་དབང་བསྐུར་བ་ནི༔ཧཱུྃ༔ཤེལ་དཀར་དྲི་མ་མེད་པ་དང་༔རྨ་བྱ་ལུག་རྒྱུད་ལག་དུ་གཏད༔སྒྲིབ་གཉིས་བག་ཆགས་ཀུན་དག་ནས༔ཀ་དག་ཚིག་དབང་ཐོབ་གྱུར་ཏེ༔ངོ་བོ་ཉིད་དུ་མངོན་གྱུར་ཤོག༔གུ་རུ་དྷེ་ཝ་ཌཱ་ཀི་ནཱི་བྷོ་དྷི་ཙིཏྟ་མ་ཧཱ་སུ་ཁ་ཛྙཱ་ན་དྷརྟུ་ཨཱཿཨོཾ་རུ་ལུ་རུ་ལུ་ཧཱུྃ་བྷྱོ་ཧཱུྃ༔སརྦ་ཨ་བྷི་ཥིཉྩ་ཧཱུྃ༔དེ་ནས་རིག་པའི་རྩལ་དབང་བསྐུར་བ་ནི༔ཧཱུྃ༔རིག་པ་ཉག་གཅིག་ཐིག་ལེ་འདི༔སྐལ་ལྡན་ཁྱོད་ལ་དབང་བསྐུར་བས༔གཉིས་སྣང་རྟོག་པ་རང་གྲོལ་ནས༔རིག་པ་རྩལ་གྱི་དབང་ཐོབ་ཤོག༔ཨ་ཕཊ་ཨ་ཕཊ་ཨ་ཕཊ༔དེ་ནས་གཏོར་མ་ཐོགས་ལ༔ཧཱུྃ༔ལྷུན་གྲུབ་བདེ་བ་ཆེན་པོའི་དབྱིངས༔བཀོད་པ་རྒྱལ་བའི་དཀྱིལ་འཁོར་རྫོགས༔བསྒྲུབ་རྫས་གཏོར་མ་འདི་གཏད་པས༔རིགས་དང་དཀྱིལ་འཁོར་ཐམས་ཅད་ལ༔དབང་བསྒྱུར་དབང་མཆོག་ཐོབ་པ་དང་༔དངོས་གྲུབ་རྣམ་གཉིས་མཆོག་གི་ནོར༔ཐོབ་ནས་གང་འདུལ་ཐབས་དུ་མས༔འཁོར་བ་དོང་སྤྲུགས་དབང་ཐོབ་ཤོག༔རྩ་སྔགས༔ཀཱ་ཡ་ཝཱཀ་ཙིཏྟ་སརྦ་བ་ལིངྟ་མཎྜ་ལ་གུ་ཧྱ་ཨ་བྷི་ཥིཉྩ་ཧཱུྃ༔དེ་ནས་བཀྲ་ཤིས་རྫས་བརྒྱད་ཐོགས་ལ༔ཧཱུྃ༔སྔོན་ཚེ་བཅོམ་ལྡན་རྒྱལ་བའི་དབང་པོ་ཡིས༔བྱིན་གྱིས་བརླབས་པའི་བཀྲ་ཤིས་རྫས་བརྒྱད་འདིས༔སྐལ་ལྡན་སྐྱེས་བུ་ཁྱོད་ལ་དབང་བསྐུར་བས༔རྒྱལ་བ་རྒྱ་མཚོའི་མཐུ་ནུས་རྫོགས་པར་ཤོག༔མངྒ་ལཾ་ཨ་བྷི་ཥིཉྩ་ཧཱུྃ༔དེ་ནས་བཀྲ་ཤིས་རྟགས་བརྒྱད་གཏད་ལ༔ཧཱུྃ༔མཚན་དཔེ་ལས་བྱུང་བཀྲ་ཤིས་རྟགས་བརྒྱད་འདིས༔སྐལ་ལྡན་སྐྱེས་བུ་ཁྱོད་ལ་དབང་བསྐུར་བས༔མཚན་དཔེའི་ཡོན་ཏན་རྫོགས་པའི་སྐུ་ཐོབ་ནས༔ཁམས་གསུམ་ཆོས་ཀྱི་རྒྱལ་པོའི་དབང་ཐོབ་ཤོག༔ཨཥྚ་མཎྜལ་ཨ་བྷི་ཥིཉྩ་ཧཱུྃ༔དེ་ནས་རྒྱལ་སྲིད་སྣ་བདུན་གཏད་ལ༔ཧཱུྃ༔བསོད་ནམས་མཐུས་བྱུང་རྒྱལ་སྲིད་སྣ་བདུན་འདིས༔སྐལ་ལྡན་སྐྱེས་བུ་ཁྱོད་ལ་དབང་བསྐུར་བས༔རྒྱལ་བ་རྒྱ་མཚོའི་ཡོན་ཏན་རབ་རྫོགས་ཏེ༔ཁམས་གསུམ་ཆོས་ཀྱི་རྒྱལ་པོའི་སྲིད་ཐོབ་ཤོག༔མ་ཎི་རཏྣ་ཨ་བྷི་ཥིཉྩ་ཧཱུྃ༔མཐར་ནི་གཏང་རག་ཚོགས་འཁོར་བསྐོར༔ལྟ་དགོངས་ལྡན་པའི་སློབ་དཔོན་གྱིས༔སྒྲུབ་པ་ཐོན་ནས་དབང་མཆོག་འདི༔དད་དམ་ལྡན་པའི་སློབ་བུ་ལ༔བསྐུར་བས་ཚེ་གཅིག་རྣལ་འབྱོར་གྱི༔ས་མཆོག་ཐོབ་པར་གདོན་མི་ཟ༔བཀའ་སྲུང་ཁྱབ་འཇུག་ཆེན་པོས་སྲུངས༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔གུ་ཧྱ༔ཞེས་པ་འདི་ནི་ཀུན་བཟང་ཆོས་གྲགས་དང་རིག་འཛིན་བཟང་པོ་གཉིས་ཀྱིས་བསྐུལ་ངོར་ཁྲག་འཐུང་བདུད་འཇོམས་རྡོ་རྗེས་གསེར་སྨད་རྔ་ལ་སྟག་རྩེའི་གཡས་ལོགས་རྡོ་རྗེ་བྲག་ནས་བཏོན་ཏེ་མི་ལོ་སུམ་ཅུ་རྩ་གསུམ་བར་དུ་བཀའ་རྒྱ་བཏབ་སྟེ་རྟེན་འབྲེལ་དུས་ལ་བབ་ཚེ་དག་པར་ཕབ་པའི་ཡི་གེ་པ་ནི་ཀུན་བཟང་ཆོས་གྲགས་སོ།།དགེའོ།།དགེའོ།།དགེའོ།།།།